Kim Edberg Andersen (UFG), 2024-01-18:
Tak for det, formand.
Jeg ville faktisk godt anerkende det, hr. Søren Egge Rasmussen, hvis man mente bundslæbende bomtrawl med kæder.
Men resten af forslaget er jo ligegyldigt, for det har man glemt at skrive, og når man glemmer at skrive det, rammer man lige netop det, som ikke er bundslæbende bomtrawl med kæder, men f.eks. er bomtrawl med hjul på sandbund, som man bruger til hesterejefiskeri i et geografisk område, som teknisk set er Nordsøen, som hr. Kristian Bøgsted fortalte os.
Det rammer så ind i den næste problemstilling i argumentationsrækken fra Enhedslisten om, at alt fiskeri i Nordsøen skulle omfattes af det.
Så er vi jo igen inde at ramme hesterejefiskeriet.
Den næste manglende udspecificering i beslutningsforslaget handler jo så dybest set om Natura 2000-områder, som der nogle steder bliver fisket i nu med MSC-certificeret fiskeri.
Så kan jeg forstå, at jeg lige om lidt bliver beskyldt for, at så er jeg bare imod al natur og især alle Natura 2000-områder, og for at sige, at de bare skal bebygges med kirkegårde og lossepladser på grund af det med MSC-certificeret fiskeri.
Men så ville jeg jo gerne stille et modspørgsmål til Enhedslisten, nemlig: Er man så bare kategorisk imod alt MSC-certificeret fiskeri, hvis man nu er imod MSC-certificeret fiskeri i det sandbundsområde, hvor der bliver fisket hesterejer?
Jeg vil så også sige, at vi ser rundt i en sal, hvor der nærmest kun er nordjyder til stede, som alle sammen er vokset op et eller andet sted i nærheden af en eller anden, der havde en fiskerbåd på en eller anden måde.
Man kan jo på en god dag sige, at det er, fordi Enhedslistens ordfører og medlemmer ikke har været nok i Nordjylland.
I skal være så hjertelig velkommen, også på en fiskerbåd.
Der tager jeg jer gerne op, for jeg kender jer som nogle rare mennesker.
På en dårlig dag kunne man måske tænke, at det bare er endnu et skud fra hoften fra Enhedslisten for at få ødelagt dansk fiskeri sådan helt konsekvent.
Man startede med at ville forbyde trawl, men den gik ikke, og nu prøver man med bomtrawl.
Lige om lidt kommer så det gode forslag om bomtrawl med bundslæbende redskaber, som jeg rent faktisk tror man ville få bred opbakning til med det samme, og jeg ville personligt også både kæmpe for, at vi gjorde det med en dansk særlov og gjorde det med det samme.
Der ville jeg jo så være på den tabende side sammen med Enhedslisten, hvis jeg sagde det, men der er jeg faktisk enig, for det skal stoppes.
Det er noget svineri, der ødelægger en masse, hvilket der slet ikke er nogen grund til.
Men det gør hesterejefiskeri nu engang ikke.
Derfor håber jeg da, at Enhedslisten selvfølgelig går op og forsvarer deres standpunkt, men også at de, når de går ud af salen, ved, at den her tabte de ca. 100-0, og så kommer tilbage med et forslag, som vi alle har tilkendegivet over for Enhedslisten at vi er enige i, nemlig om et forbud mod kædeslæbende bomtrawl, for det er der ikke nogen af os der kan se fornuften i.
Jeg er sikker på, at Enhedslistens ordfører har set nogle af de samme billeder, som jeg selv set, fra de områder, og folk er blevet meget overrasket over, hvor destruktivt det har været for områder, som er rigtig vigtige, også for fiskerne i Nordjylland.
Det gælder stenrevene, hvor yngel kan udvikle sig og komme videre fra.
Vi er jo faktisk enige der.
Lige nu bliver jeg bare nødt til at sige, at det bliver et kæmpestort nej herfra, og det er, fordi djævlen ligger i detaljen, eller også ligger djævlen i intentionen, men et nej bliver det under alle omstændigheder.
Tak for ordet.